প্রথমে নোটবাতিল ইস্যুতে বিধানসভায় আলোচনার সময় বক্তার তালিকায় তাঁর নাম রাখা নিয়ে ঝামেলা। কংগ্রেসের ওয়াকআউট। তারপরই সবং-এ তৃণমূল কংগ্রেস কর্মী জয়দেব জানার খুনের মামলায় চার্জশিট থেকে তাঁর নাম বাদ। তিনি কংগ্রেস থেকে সদ্য তৃণমূলে আসা মানস ভুঁইয়া। 
বিধানসভায় নোটবাতিল ইস্যুতে আলোচনার সময় বিরোধী দলনেতার অনুমতি ছাড়াই খাতায়-কলমে এখনও কংগ্রেসেরই বিধায়ক মানসকে বক্তা তালিকায় রাখে সরকারপক্ষ। কংগ্রেসকে বিব্রত করতেই ছিল এই চাল। কিন্তু তা নিয়ে ক্ষোভ জানিয়ে ওয়াকআউট করে কংগ্রেস। এতে ক্ষুব্ধ হন মুখ্যমন্ত্রী মমতা বন্দ্যোপাধ্যায়ও। কিন্তু বিধানসভায় মানস ভুঁইয়া কোথায় বসবেন, সেই বিতর্কের সমাধান এখনও হয়নি।
যেদিন সবং খুনের মামলায় তাঁর নামে গ্রেফতারি পরোয়ানা জারি করা হয় সেদিনই মুখ্যমন্ত্রীর সঙ্গে দেখা করেছিলেন মানস। পরে অভিষেক বন্দ্যোপাধ্যায়ের হাত ধরে তৃণমূলে আসেন মানস। অভিযোগ ছিল সবং মামলায় ছাড় পেতেই দীর্ঘদিনের কংগ্রেস নেতা মমতার হাত ধরলেন। তিনি অস্বীকার করলেও মঙ্গলবার দেখা গেল মানস ও তাঁর দাদার নাম চার্জশিট থেকে বাদ দিল মমতার পুলিশ।
মঙ্গলবার মুখ না খুললেও বুধবার এবেলা.ইন- কে মানস জানান, ‘চার্জশিট নিয়ে আমি কিছু বলব না।’ তিনি চিকিৎসা করাতে কলকাতার বাইরে রয়েছেন। তিনি বলেন, ‘আমার হার্নিয়ার সমস্যা রয়েছে। আমার স্ত্রীও অসুস্থ। আমি এখন রাজ্যের বাইরে ডাক্তার দেখাতে এসেছি। আমি তো স্পিকারের কাছে দিন কুড়ির জন্য ছুটির দরখাস্ত দিয়ে এসেছি।’
সুতরাং বিধানসভার শীতকালীন অধিবেশনে মানস আর থাকছেন না। অধিবেশন কক্ষে কোথায় বসবেন আর তৃণমূলে আসার সুবাদে সবং মামলায় ছাড় - এই জোড়া অস্বস্তি এড়াতেই তিনি আপাতত চিকিৎসা করিয়ে নিচ্ছেন।